- - Vegagerðin - Flest er komið inn í landupplýsingagáttina en þó eru vandamál vegna gagna frá siglingasviði. Eru að reyna að hnýta öll kerfi Vegagerðarinnar við GIS kerfi.
- - Byggðastofnun - Ræddi um verkefni þar sem verið er að tengja saman tölfræði um íbúa og staðföng og tengja við aðgengi að heilbrigðisþjónustu. Hægt að sjá niðurstöður þessa verkefnis á heimasíðu Byggðastofnunar en verkefnið var unnið með aðstoð Nordregio. Eru einnig að vinna verkefni með gögnum frá Hagstofu Íslands varðandi launagreiðslur fyrir tímabilið 2008 - 2015. Þarna er verið að skoða þessi gögn dreifð á 27 landsvæði sem hvert um sig hefur yfir 3000 íbúa. Þessi verkefni eru góð tæki til að skýra byggðaþróun í landinu.
- - Veðurstofa Íslands - Það hefur nokkuð dregist að skila lýsigögnum frá Veðurstofunni en það gengur hægt og bítandi. Nokkur vafaatriði hafa komið upp og í sumum tilfellum á ekki við að Veðurstofan skrái lýsigögn. Jarðfræðin er stór hausverkur en Veðurstofan er með sérstaka nefnd í gangi til að kortleggja öll jarðeðlisfræðileg gögn og hvernig eigi að skila og skrá þau.
- - Skipulagsstofnun - Landsskipulagsstefna hefur verið samþykkt á Alþingi. Skipulagsstofnun er ekki að framleiða eða útbúa mikið af gögnum en eru þó með skipulagsvefsjá. Eru að QGIS væða þessa sjá og staðla gögnin og gera þau INSPIRE tæk. Tilbúin eru drög að fitjuskrá sem hafa verið send á sveitarfélögin en ekki hafa fengist mikil viðbrögð. Eru að gera gögn skipulagsvefsjár aðgengilegri t.d. fyrir einstök sveitarfélög og hafa sum sveitarfélög nýtt sér það nú þegar. Skoða þarf hvernig ráðgjafar eru að læra á þær breytingar og þróun sem er að eiga sér stað. Ábending kom um að m.a. ráðgjafar mæti á ráðstefnu LÍSU sem verður haldin 24. maí nk.
- - Landmælingar Íslands - Helstu verkefni sem unnið er að hjá LMÍ og tengjast grunngerð eru eftirfarandi: Endurmæling á landshnitakerfinu er hafin, Arctic DEM er tilbúið sem 8 metra gögn og unnið er að 2 metra DEM af öllu Íslandi og í sumar verða teknar nákvæmar gervitunglamyndir til að reyna að fylla í göt vegna skýja og snjósvæði. Einnig sagt frá heimsókn frá Portúgal vegna samstarfsverkefni LMÍ, Kartverket í Noregi og Portúgals um marine infrastructure.
- - Samtök íslenskra sveitarfélaga - Þjónusta við ferðamenn er komin inn á borð til Sambands sveitarfélaga og er kominn starfmaður sem byrjar fljótlega.
- - Þjóðskrá Íslands - Föstudaginn 13. maí verður opnað á gögn sem eru þinglýst eignamörk, partur af þessu eru þjóðlendur sem eru um 300 talsins. Þjóðskrá er einnig að fá lóðir frá þéttbýli og eftir ca 2 ár þá verður búið að opna á um 50% af landeignum á Íslandi. Þjóðskrá, Ríkiseignir og Landmælingar Íslands eru að vinna saman að því að skilgreina hvernig eigi að mæla og skjala eignamælingar. Um er að ræða 6 ríkisjarðir og verða afurðirnar leiðbeiningar fyrir mælingamenn og einnig leiðbeiningar fyrir eiganda landeignar. Þessar leiðbeiningar verða gefnar út í drögum í sumar. Einnig er samstarf Þjóðskrár og byggingarfulltrúa í gangi auk ELF verkefnis EuroGeographics sem Þjóðskrá og Landmælingar hafa nýlega farið að taka þátt í. Samband sveitarfélaga á Höfuðborgarsvæðinu hafa nýlega birt áhugaverðar upplýsingar um dreifingu á ýmissi tölfræði á höfuðborgarsvæðinu.
- - Náttúrufræðistofnun Íslands - Er verið að vinna hægt og rólega lýsigögn. Nýtt jarðfræðikort af Austurlandi er á lokametrunum. Einnig komu fram upplýsingar um niðurhalsþjónustu gagna frá Náttúrufræðistofnun. Áréttað að NATURA2000 verkefnið er að klárast og verður það væntanlega gefið út í vefsjá.